Author: administrator
Last saved by: izakovicova
Company: Abyss

Predkladacia správa

Ministerstvo školstva, vedy, výskumu a športu SR (ďalej ministerstvo) predložilo v novembri 2009 na rokovanie vlády SR materiál „Správa o pokračovaní projektu Infovek“. Schváleným uznesením vlády č. 786/2009 k materiálu vyplynula ministerstvu povinnosť predkladať každoročne správu o realizácii projektu Infovek (pracovný názov Infovek 2).
Projektový plán predložený na rokovanie vlády pre projekt Infovek 2 predpokladal zabezpečiť pre školy na nasledujúcich 5 rokov tieto služby:
1. pripojenie škôl na internet – skvalitnenie pripojenia,
2. služby virtuálnej privátnej siete s garantovanou bezpečnosťou internej komunikácie, zabezpečeným a monitorovaným prístupom na internet pre všetky typy pripojenia škôl na internet,
3. zabezpečené a centrálne spravované sieťové prostredie na školách, ktoré malo spočívať v budovaní WiFi pokrytia škôl.
Verejné obstarávanie na tento projekt vyhrala spoločnosť Slovak Telekom, a.s., s touto spoločnosťou bola podpísaná zmluva v celkovej sume 38 669 373,9 € s DPH.
Zmluva sa stala predmetom kritiky predovšetkým odbornej verejnosti, z tohto dôvodu nové vedenie ministerstva rozhodlo o pozastavení realizácie zmluvy a začalo rokovanie o úprave parametrov zmluvy. Medzi upravené parametre zmluvy patrí:
•	výrazné zlacnenie služieb,
•	zníženie množstva hardvéru, ktorým sa zmluva plní,
•	predefinovanie zmluvnej pokuty na pevnú čiastku
•	vyjasnenie prechodu medzi zmluvou z roku 2004 a upravenou zmluvou z roku 2011.
Nová celková cena zrealizovaného diela – projektu klesla na 28 630 868,40 € s DPH. Na základe takto upravenej zmluvy začal dodávateľ realizovať nanovo projekt s termínom odovzdania celého diela (máj 2011) podľa nových parametrov. Do tohto termínu sa zmluvné vzťahy pripojenia škôl na internet riadia zmluvou z roku 2004.
Zámerom ministerstva je, aby projekt Infovek 2 naďalej slúžil hlavne k dosiahnutiu cieľov v oblasti zlepšenia infraštruktúry na školách – pokrytie škôl bezdrôtovou počítačovou sieťou, pripojenie na internet, umožnil prístup k digitálnym vzdelávacím materiálom a umožnil realizovať aktivity aj v oblasti zjednodušenia správy technológií na školách a podpory používateľov.

Materiál vzhľadom na informatívny charakter nebol predmetom medzirezortného pripomienkového konania.